Pressiteade  21. veebruar 2011    Valio Eesti ettevõtete - AS Valio Eesti ning Võru Juust AS - eksportkäive kasvas 2010. aastal võrreldes aasta varasemaga 2%, moodustades üle 30 miljonit eurot. Suurimateks saavutusteks eksportturgudel oli Valio Võru juustutehases valmiva Lacey Swiss juustu USA turule viimine ning Valio Atleet juustude uuenduskuur Venemaa turul. Kokku eksportis Valio eelmisel aastal 9902 tonni piimatooteid.    Kuigi Valio Võru Juustu eksporditud  juustu kogus eelmisel aastal vähenes 2009. aastaga võrrelduna ligi 13%, suurenes ekspordikäive 100 000 euro võrra. Valio Eesti direktori Kari Finska sõnul näitab see osaliselt turul toimunud üldist hinnamuutust, aga ka lisandväärtustoodete osakaalu suurenemist Valio ekspordiportfellis. "Saame oma tulemustega igati rahul olla, kuna suutsime reageerida piisava kiirusega turul toimunud muutustele," selgitas ta.